text: Sueca presenta els concerts que oferirà en les festes de setembre - El Seis Doble
  POBLACIONES » Sueca » Sueca presenta els concerts que oferirà en les festes de setembre
  El regidor de Festes, Dimas Vázquez, i l'alcalde de la ciutat, Salvador Campillo, van presentar ahir davant els mitjans als grups que visitaran el nostre municipi el pròxim mes de setembre durant les festes majors. "Com a polític, podria haver aprofitat la conjuntura de pre campanya per a presentar uns concerts estrela amb uns pressupostos que Sueca no podria assumir. Però la meua postura ha sigut sempre la mateixa des que vaig arribar, gestionar els diners públics de la millor manera possible", va afirmar Vázquez, el qual va explicar que, en esta ocasió, presentarien únicament els dos concerts i la macro discomòbil ja que alguns dels actes del programa de festes estaven encara per concretar.
  El regidor de Festes va explicar que, després d'escoltar a quatre empreses diferents, es van decantar per Ruano Group per a la producció dels concerts per presentar la millor oferta qualitat-preu i, al mateix temps, ser la més econòmica. Vázquez va comentar també que enguany no s'havia realitzat la consulta popular a través de la web per a l'elecció dels grups després de l'experiència de l'any passat ja que, "després que les agències passaran els noms, en els tres primers grups triats pels ciutadans, o no tenien gira o no podien vindre per problemes d'agenda. Enguany, dins de les possibilitats econòmiques de l'Ajuntament, escoltant diferent gent jove, gent menys jove i fent innumerables consultes, recopilant informació de TV i internet, hem triat als grups Auryn i a Alive and Kicking Uk (tribute to Simple Minds)". Vázquez va afirmar que els concerts estan enfocats a totes les edats i intentant arribar a la majoria dels gustos, encara que això siga prou complicat, va assenyalar.
  Pel que fa a Auryn, el regidor va explicar que es tracta d'un grup molt mediàtic, que arrossega a una gran quantitat de públic jove, "que està eixint en tots els mitjans, que han rebut molts premis, que els seus vídeos en Youtube tenen milions de reproduccions i que estan acabant el nou disc que també presentaran en Sueca. Com a curiositat comentar que els Auryn, en la majoria de llocs on actuen, oferixen concerts de pagament, i en Sueca serà gratuït". En referència al grup que oferirà un tribut al conjunt llegendari escocés dels 80, Simple Minds, "i que en la nostra terra va tindre moltíssim èxit", Vázquez va explicar que "es tracta d'una aposta personal meua, com ja vaig fer l'any passat amb Zen Garden i el seu tribut a U2. Crec que l'experiència va resultar molt satisfactòria i, per això, enguany repetirem, ja que es tracta d'una opció musical molt assequible econòmicament i que fa les delícies dels assistents". A més, va comentar que, donat l'interés i la curiositat suscitada en algunes emissores de ràdio per escoltar a este grup, el concert serà transmés en directe a nivell nacional en diferents capitals del país. "Pense que si l'acceptació del públic és l'esperada, este tipus de concerts pot consolidar-se, i Sueca ser la ciutat dels Tributs, sempre parlant de qualitat". Després del concert del dissabte, s'oferirà la macro discomòbil "per a la qual s'ha contractat a un dels disc-jockeys més mediàtics, Dani Moreno, de Màxima FM, que punxarà junt al guanyador del II concurs de Dj's 'Ciutat de Sueca' que se celebrarà a finals d'agost", va assenyalar Vázquez.
  Pel que fa al pressupost invertit en estos esdeveniments, el regidor de Festes va explicar que, enguany, s'ha aconseguit reduir en un 25% respecte de l'any passat. "L'import total dels dos concerts i la macro discomòbil serà de 45.000 euros. La rebaixa respecte a l'any passat es dóna perquè, a més d'aconseguir un preu inferior per les produccions d'estos, no s'hauran de facturar a banda, com en 2013, altres servicis auxiliars sempre necessaris en este tipus d'espectacles; va tot inclòs en eixe preu. Si posem com a exemple que un concert de Pablo Alborán pot costar a l'Ajuntament uns 100.000 euros + IVA, el preu dels dos concerts i la macro discomòbil d'enguany per a Sueca és més que acceptable, ja que es tracta de fer festes populars en les quals no es pague una taquilla per a veure un espectacle" va afirmar Vázquez.
  L'alcalde de Sueca, Salvador Campillo, va confiar en el treball realitzat per la Regidoria de Festes i, a pesar de la situació econòmica, "enguany comptem amb un pressupost inferior per diverses causes, estic segur que tindrem unes festes extraordinàries, que tornaran a ser un referent en la comarca. Des d'ací, m'agradaria també invitar els ciutadans d'altres municipis a què vinguen a Sueca a disfrutar de les nostres festes".